A BIZOTTSÁG (EU) 2022/740 VÉGREHAJTÁSI RENDELETE

(2022. május 13.)

az 1,3-diklórpropén hatóanyag jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megtagadásáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 13. cikke (2) bekezdésére,

mivel:

(1) 2015. március 2-án a Dow AgroSciences és a Kanesho Soil Treatment SPRL/BVBA az 1107/2009/EK rendelet 7. cikkének (1) bekezdése alapján kérelmet nyújtott be Spanyolországhoz (a továbbiakban: jelentéstevő tagállam) az 1,3-diklórpropén hatóanyag jóváhagyása iránt.

(2) Az 1107/2009/EK rendelet 9. cikke (3) bekezdésének megfelelően a jelentéstevő tagállam 2015. július 7-én értesítette a kérelmezőket, a többi tagállamot, a Bizottságot és az Európai Élelmiszerbiztonsági Hatóságot (a továbbiakban: Hatóság) a kérelem elfogadhatóságáról.

(3) Az 1107/2009/EK rendelet 11. cikke (2) és (3) bekezdése alapján – a kérelmezők által javasolt felhasználásra vonatkozóan – értékelték a hatóanyag emberi egészségre és környezetre gyakorolt hatásait. A jelentéstevő tagállam 2017. március 17-én a Bizottság és a Hatóság elé terjesztette az értékelő jelentés tervezetét.

(4) A Hatóság az 1107/2009/EK rendelet 12. cikke (1) bekezdésének megfelelően továbbította a jelentéstevő tagállamtól kapott értékelőjelentés-tervezetet a kérelmezőnek és a többi tagállamnak, és nyilvános konzultációt szervezett arról.

(5) Az 1107/2009/EK rendelet 12. cikkének (3) bekezdése értelmében a Hatóság felkérte a kérelmezőket, hogy nyújtsanak be kiegészítő információkat a tagállamoknak, a Bizottságnak és a Hatóságnak.

(6) A jelentéstevő tagállam a kiegészítő adatokról készített értékelést aktualizált értékelőjelentés-tervezet formájában benyújtotta a Hatóságnak.

(7) A tagállamok és a Hatóság megvizsgálták az értékelő jelentés tervezetét. A Hatóság 2018. október 8-án tájékoztatta a Bizottságot az 1,3-diklórpropén hatóanyag kockázatértékelése során tett következtetéséről (2).

(8) Következtetésében a Hatóság jelezte, hogy a dokumentációban bemutatott, rendelkezésre álló információk alapján nem tudja véglegesíteni a fogyasztókra, a kezelőkre, a dolgozókra, a közelben tartózkodókra és a lakosokra vonatkozó kockázatértékelést, és potenciális aggályokat fogalmazott meg a felszín alatti vizek, a nem célzott ízeltlábúak (köztük méhek), madarak és emlősök, valamint a talajban élő organizmusok esetében valamennyi reprezentatív felhasználás tekintetében.

(9) A Bizottság felkérte a kérelmezőket, hogy nyújtsák be észrevételeiket a Hatóság következtetéséről, és – az 1107/2009/EK rendelet 13. cikke (1) bekezdésének megfelelően – a felülvizsgálati jelentés tervezetéről. A kérelmezők benyújtották észrevételeiket, és azokat a Bizottság alaposan megvizsgálta.

(10) A Bizottság 2021. október 22-én benyújtotta az 1,3-diklórpropén hatóanyagra vonatkozó vizsgálati jelentését és az anyag jóváhagyásának megtagadásáról szóló jelen rendelet tervezetét a Növények, Állatok, Élelmiszerek és Takarmányok Állandó Bizottságának. A Bizottság megállapította, hogy a Hatóság által azonosított aggályokat nem sikerült eloszlatni, következésképpen nem lehetett azt a következtetést levonni, hogy a jóváhagyási kritériumok teljesülnek.

(11) 2022. január 19-i levelükben a kérelmezők visszavonták az 1,3-diklórpropén jóváhagyására irányuló kérelmüket. Ezért az 1,3-diklórpropén jóváhagyása nem indokolt.

(12) Ez a rendelet nem sérti a kérelmezők azon jogát, hogy az 1107/2009/EK rendelet 7. cikke szerint újabb kérelmet nyújtsanak be az 1,3-diklórpropén jóváhagyására vonatkozóan.

(13) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk A hatóanyag jóváhagyásának megtagadása Az 1,3-diklórpropén hatóanyagot a Bizottság nem hagyja jóvá.

2. cikk Hatálybalépés Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2022. május 13-án. a Bizottság részéről az elnök Ursula VON DER LEYEN

(1) HL L 309., 2009.11.24., 1. o.

(2) EFSA Journal 2018;16(11):5464, Conclusion on the peer review of the pesticide risk assessment of the active substance (EZ)-1,3-Dichloropropene. (Az (EZ)-1,3-diklórpropén hatóanyagú növényvédő szerek kockázatértékeléséről szóló szakértői értékelésből levont következtetés). doi:10.2903/j.efsa.2018.5464.